На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/2017) и члена 15, 16. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука, 37/16, 29/17, 24/19, 66/20 и 38/21), покраїнски секретар за образованє, предписаня, управу и национални меншини – национални заєднїци, приноши

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМНИХ АКТИВНОСЦОХ И ПРОЄКТОХ ЗА ДЗВИГАНЄ КВАЛИТЕТУ ШКОЛЯРСКОГО СТАНДАРДУ У АВТОНОМНЕЙ ПОКРАЇНИ ВОЙВОДИНИ**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмних активносцох и проєктох за дзвиганє квалитету школярского стандарду у Автономней покраїни Войводини (у дальшим тексту: АП Войводина), у складзе з апроприяциями яки одобрени з Одлуку о буджету Автономней покраїни Войводини у рамикох роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

**Член 2.**

Право на додзельованє средствох маю установи школярского стандарду – доми школярох штреднїх школох, школи з домом школярох, специялни школи з домом школярох, школярски центри, школярски одпочивалїща и школярски културни центри на териториї АП Войводини чий снователь Република Сербия односно АП Войводина(у дальшим тексту: хаснователє).

**Член 3.**

Програмни активносци и проєкти за дзвиганє квалитету школярского стандарду зоз члена 1. того правилнїка ше финансує односно софинансує прейґ конкурса (у дальшим тексту: конкурс), хтори ше розписує найменєй раз у року, у складзе зоз финансийним планом Секретарияту.

Конкурс облапя податки о назви акта на основи хторого ше розписує конкурс, висини вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми на яких ше будзе сновац оценьованє приявох на конкурс, односно висину и наменку средствох хтори ше розподзелює, способ и термин за подношенє приявох на конкурс, як и други податки хтори значни за запровадзованє конкурса.

**Член 4.**

Конкурс ше обявює на урядовим интернет-боку Секретарияту, у «Службених новинох Автономней покраїни Войводини» и у єдним з явних глашнїкох хтори закрива цалу територию АП Войводини.

Конкурс ше може обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши на єдинственим формуларе хтори ше обявює на интернет-боку Покраїнского секретарияту у чаше хтори по правилу нє може буц кратши як 15 днї по обявйованю конкурса.

**Член 6.**

Ґу прияви на конкурс, потребне доручиц фотокопию потвердзеня о порцийним идентификацийним чишлє.

Секретарият затримує право од подношителя прияви, по потреби, питац додатну документацию и информациї.

Нєподполни и нєблагочасни прияви ше нє будзе розпатрац.

**Член 7.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє Конкурсу за додзельованє средствох за програмни активносци и проєкти з цильом дзвиганя квалитету школярского стандарду (у дальшим тексту: Комисия).

Члени Комисиї длужни подписац вияву же нє маю приватни интерес у вязи з роботу и одлучованьом Комисиї, односно запровадзованьом конкурса (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє першу дїю у вязи з конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 8.**

Покраїнски секретар розпатра предкладанє Комисиї и зоз Ришеньом одлучує о додзельованю средствох хасновательом.

Ришенє зоз пасуса 1. того члeна конєчне.

Ришенє зоз пасуса 1. того члена зоз таблїчковим препатрунком у хторим дати податки о додзельованю средствох ше обявює на интернет-боку Секретарияту.

Секретарият о резултатох конкурса, кед преценї же тото нєобходне, обвисци подношительох приявох и у писаней форми.

**Член 9.**

При розпатраню приявох на конкурс, Комисия да приоритет тим програмним активносцом и проєктом за дзвиганє квалитету школярского стандарду:

* орґанизованє стретнуцох домох школярох у АП Войводини;
* реализациї програмох и проєктох зоз обласци образованя и воспитаня, култури, уметносци, спорту;
* реализациї рижних манифестацийох;
* уводзеню и отримованю HACCP и ISO стандардох до установох школярского стандарду и
* витворйованю других програмних активносцох и проєктох хтори у функциї дзвиганя уровня школярского стандарду.

**Член 10.**

При одредзованю висини средствох за додзельованє, будзе ше применьовац тоти критериюми:

* значносц пограмних активносцох, односно проєктох за розвой школярского стандарду у АП Войводини;
* число учашнїкох у програмних активносцох и проєктох;
* ступень розвитосци єдинки локалней самоуправи на чиєй ше териториї находзи установа школярского стандарду;
* иснованє других жридлох финансованя програмних активносцох, односно проєктох;
* успишна реализация додзелєних средствох з буджету АП Войводини у предходних рокох з дорученим звитом и доказами о наменковим и законїтим хаснованю буджетних средствох;
* же ше програмну активносц и проєкт преважно може реализовац у чечуцим буджетним року.

**Член 11.**

Обавязку за додзельованє средствох Секретарият пребера на основи контракту, у смислу закона з яким ше ушорює буджетну систему.

**Член 12.**

Зоз цильом провадзеня реализациї програми або проєкту, Секретарият може реализовац мониторинґ нащиви.

За програми хтори тирваю длужей як шейсц мешаци и чия вредносц одобрених средствох векша як 500.000,00 динари и програми хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз у року.

Секретарият прави звит о мониторинґ нащиви у чаше дзешец дньох по запровадзеней нащиви.

**Член 13.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед же ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, вон траци право конкуровац за розподзельованє средствох з новима програмами односно проєктами.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Член 14.**

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

Зоз дньом ступаня на моц того правилнїка престава важиц Правилнїк о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє програмних активносцох и проєктох за дзвиганє квалитету школярского стандарду у Автономней покраїни Войводини («Службени новини АПВ», число 6/2017).

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 128-451-113/2023-01

Нови Сад, 13. фебруара 2023. року

Покраїнски секретар,

Жолт Сакалаш